Abataka mu kibuga Wobulenzi eky'omu district ye Luweero basabiddwa okugira nga babeera bakkakkamu wakati mu bweraliikirivu bwe baafunye obw'abantu abaasobye mu babiri abasangiddwa n'obubonero obwefananyiriza ddala n'obw'ekirwadde ki Lumalabantu ekya COVID 19 nga n'omu kubo yabadde yaakadda okuva mu ggwanga lya Oman gyabadde yagenda okuwenja Lupiiya.
Tutegeezeddwa nti bano kwategeerekeseeko Mwesigye Fred ow'emyaka amakumi 23 omutuuze ku kyalo Ssikannusu mu Town Council ye Wobulenzi ne Ndagire Faridah ow'emyaka 25 eyakomyewo mu ggwanga okuva ebunaayira ku lwa Ssabbiiti oluwedde nga 20th omwezi guno nga ssampulo z'omusaayi gwabwe zitwaliddwa mu kkeberero lya Gavumenti e Ntebe erya Uganda Virus Research Institute.
Ng'eggwanga likyagenda mu maaso n'obwerinde bw'ekirwadde kya COVID 19,banneekoleragyange abakakkalabiza mu katale e Kalerwe bakutte oluwenda olwabalagiddwa ministry y'eby'obulamu.Agavudde mu katale ako gategeezezza nti ebidomola n'essabbuuni ebyeyambisibwa okunaaba mu ngalo biteekeddwa mu buli nta nga ttaano ttaano era abaguzi bonna mpaawo akkirizibwa kubiyitako yadde okuguzibwa ekintu kyonna nga tanaabye ngalo ssonga n'emidaala gyonna buli gumu gwekuumye dda.
Ku luuyi lw'ebyeyambisibwa okubikka ennyindo zewaaliyise Masks tutegeezeddwa nti abasuubuzi abatetenkanya batandise okuzikolerera mu bugoye obwa Ppamba ne laasitiika ng'etandikirwako egula shilling 1000.Byo ebitundibwa byonna birinnyisiddwa bbeeyi era ng'omuwendo gw'abaguzi omusasi waffe waatuukiddeyo nga gulinnyidde ddala bwogeraageranya ne bwegubadde ennaku eziyise.
Mu kaweefube agendereddwamu okulaba ng'eby'obulamu bya bannayuganda bisigala ggulugulu wakati mu bweraliikirivu eggwanga bweririmu,munnabyabulamu era omukugu mu by'endiisa Nabirye Zabiinah omusomesa mu bbanguliro ly'abasawo mu Ssettendekero wa Makerere erye Mulago abasabye babeere bayonjo nnyo mu byonna naddala emmere n'ebibala bangi bye bettanidde okulya balabe nga bongera emibiri gyabwe embavu ezirwanyisa COVID 19.
Nabirye ategeezezza nti ebibala bino biba birungi nnyo olw'emigaso egibirimu ssinga biyonjebwa bulungi nga tebinnaliibwa era n'agamba nti wabula bwe byozebwako ne ssabbuuni ng'abasinga bwe bakola ensangi zino olw'okwewala obukyafu bisaana bitukuzibwe oba biyumunguzibwe n'amazzi agafumbiddwa.
Mu kaweefube agendereddwamu okwongera okwewalira ddala era n'okukendeeza ku mikisa abantu gyebayinza okuba nagyo okuwerebwa nnawookeera w'ekirwadde ky'ekifuluuto n'oluyiro ekya Corona Virus,ebitongole eby'enjawulo n'amatendekero wano mu ggwanga bitaddewo enteekateeka z'okunaaza engalo z'ababiyingiramu.Agatusakira embuga z'amateeka,Sania Babirye atubuulidde bweguli ku kitebe kya kkooti enkulu wano mu Kampala mu kaweefube ono n'atubuulira n'obulagajjavu bwalabyemu mu nteekateeka eno.
Bya Lule Kizindo
Okunaaba mu ngalo obulugi era buli kadde y'empisa ey'oku mwanjo mu kaweefube w'okulwanyisa n'okuziyiza ensaasaana y'ekirwadde ki Lumirabantu ekya COVID 19 ekisaasanyizibwa akawuka akamanyiddwanga Corona Virus.Bwayogeddeko ne bannamawulire Omusomesa mu bbanguliro ly'abasawo wano e Makerere erya Makerere School for Public Health Dr Wilbroad Mwanje agambye nti ssinga abantu bonna beemanyiiza enkola y'okunaaba mu ngalo obulungi ensaasaana y'ekirwadde kino ekitadde ensi yonna ku bunkenke enaaba ekendeezeddwa.
Ye munne omusawo mu Mulago era omusomesa mu bbanguliro lino Dr David Musoke ategeezezza nti abantu bangi bwe bamaliriza ate okunaaba obulungi mu ngalo beesiimuuliza ku ngoye zaabwe ate eziyinza okuba enkyafu nebazza obukyafu ku ngalo ze baba banaabye.
Ng'eggwanga lyeteekerateekera okwegatta ku mawanga amalala okukuza olunaku lw'abakyala nga 8th omwezi guno,omubaka omukyala owa Luweero Nnaalongo Yinginiya Lilian Nakate Sseggujja agamba nti abakyala baalyeyambisizzanga nnyo emyaganya egibateerwawo Gov't ne Ssemateeka w'eggwanga beekulaakulanye.Bwetwogeddeko naye ku nkulaakulana y'abakyala Nnaalongo Maama Luweero atutegeezezza nti wakyaliwo obumulumulu obutonotono obukyalemesezza abakyala abamu okuggyibwa gye bali n'okusingira ddala ab'omu masosso g'ebyalo ng'abaami bangi tebannabakkiriza kugenda kukola,n'abasaba baabuwe babakkirize bakwasizenga wamu n'ababeezi baabwe obuvunanyizibwa bw'okutambuza amaka n'okuyingiza ssente.
Olunaku lw'abakyala olw'omwaka guno olw'eggwanga lutegekeddwa kukwatirwa mu district ye Mbale ng'emikolo gyakuvugirako omubala oguneetooloolera ku mbavu abakyala ze bafunye okuva mu Ssemateeka w'eggwanga owa 1995 eyabawa ebbeetu eriva gye baali balengererwa.
Ssaabapoliisi wa kuno Okoth Ochola ddaaki ajjuzza ebifo omukaaga eby'abakungu ba poliisi abaggweebwako endagaano z'emirimu gyabwe.Mu baalonze mulimu Hassan Kihanda akwasiddwa ogw'okukulira poliisi y'abazimyamwoto azze mu bigere bya Mugisa Joseph,Senior Commissioner of Police Richard Edyegu akulire eby'emitendera n'ekkanikiro lya poliisi azze mu bigere bya Geofrey Bangirana,Henry Tukahiirwa y'agenda okukulira eby'ensonga z'abakozi n'empeereza yaabwe azze mu bigere bya Lemmy Twinomujuni.
Mu balala abazze kuliko Christine Nanding avunanyizibwa ku ddembe ly'obuntu n'eby'amateeka azze mu bigere bya Erasmus Twaluhukwa ne Kaminsona Bazil Mugisa n'akwasibwa ogw'okuduumira poliisi y'ebidduka n'enguudo ng'azze mu bigere bya Dr Steven Kasiima.
Abayizi ab'obuwala abaatuula ebigezo by'akamalirizo ebya senior ey'omukaaga omwaka oguwedde 2019 banyweddemu bannyinaabwe ab'obulenzi Akendo.Bwabadde afulumya ebyavudde mu bigezo by'abayizi emitwalo ekkumi mu enkumi ennya,Dan Norkrach Odong nga ye Ssaabawandiisi wa UNEB ategeezezza nti abaana ab'obuwala abaayise amasomo asatu asatu n'okudda waggulu bali ebitundu 41.4% ssonga ab'obulenzi bali ebitundu 34.7%.Odong ategeezezza nti abaana ab'obuwala abaayise amasomo abiri abiri bali ebitundu 67.9% ate nga bannyinaabwe ab'obulenzi bali ebitundu 60.6% n'abaayise essomo erimu limu ab'obuwala ne babeera ebitundu 99.1% ab'obulenzi ne babeera ebitundu 98.3%.
Gwo omuwendo gw'abaana abaliko obulemu ku mibiri abazze batuula ebigenzo bino gweyongedde okuva ku baana 177 ne gudda ku baana 205 omwaka guno.Dan Norkrach Odong ategeezezza nti omwana ow'obulenzi Kalangao Joseph eyatuulira mu ssomero lya Iganga SS yayitidde ku madaala ga BBA n'ayita n'essomo ery'olukale erimanyiddwa nga General Paper n'obubonero 18.
Kyo ekibbabigezo kyongeredde ddala okukendeera bwogeraageranya ne bweguzzenga gubeera emyaka egiyise.Ssentebe w'olukiiko oluddukanya ekitongole ky'ebigezo kino Mary Okwakor asinzidde mu kufulumya byava mu bigezo bino omwaka oguwedde n'agamba nti kaweefube gwebazzenga bassaawo mu kulwanyisa ekibbabigezo atuukirizza ebiruubirirwa byabwe.Agamu ku masomero agalindiridde amakula g'ebinaava mu bigezo by'abaana abaagatuuliramu era abaagasomeramu kuliko,Nabisunsa Girls School,Makerere College School,Mengo senior Sch,Kabowa High School ery'omu ggombolola ye Lubaga wano mu Kampala,Lubiri SS n'amalala.
Eyaliko Ssenkaggale wa FDC Ret Col Dr Kiiza Besigye azzeemu n'akwatibwa n'aggalirwa ku kitebe kya poliisi ye Nalufenya mu Jjinja bw'abadde ateekateeka okusisinkana abasuubuzi n'abakulembeze mu katale akamanyiddwa nga Kazimingi.
Agavudde e Jijina gategeezezza nti poliisi yakedde kwetooloola wooteeri ya Sun Set Omukulu ono gyeyakwatidde ekisula n'emulinda atandulule ebigere afulume asisinkane abasuubuzi baabadde alina okusisinka mu ttundu lya leero emukwate.Kinajjukirwa nti n'olunaku lwajjo bweyabadde n'enteekateeka esisinkana abataka mu Munisipaali ye Njeru poliisi yamuyodde n'abamu ku bakulembeze banne mu kibiina okwabadde Wafula Oguttu ne Mayor we Bugiri.
Minister omubeezi ow'eby'obutonde n'amazzi Beatrice Atim Anywar ategeezezza nti okwerumaaluma ng'obwana bw'enjala okubaddewo wakati w'ebitongole bya Gov't mu kaweefube w'okuwera Obuveera mu ggwanga ye Nnabe abadde abuviiriddeko okulemera wano.Ono bino abyogedde bwabadde ayongera okukkaatiriza ku kiragiro kye yawadde ku kaveera okutandika ne leero.Anywar alabudde kkampuni zonna ezikyefulubenda n'ogw'okufulumya obuveera nti zoolekedde okufiirwa ssinga teziikyuse mirimu gyzo ne zitandika kufulumya bitakosa butonde.
Bwayogeddeko ne bannamawulire,Minister Anywar asabye Nnyininsi Ssaabasajja Kabaka wa Buganda Ronald Muwenda Mutebi II n'abakulembeze b'ennono abalala okwogerako n'abantu baabwe ku nsonga yeemu.Bannabyabutonde ku luuyi olulala basanyukidde enteekateeka eno nga mu bano mulimu Ritah Kyategeka ow'eby'empuliziganya mu kibiina ky'obwannakyewa ekya World Wide Fund n'asaba minister ku mulundi guno awanirwe nnyo.